TRUE-DTAC วิ่งคึก! รับข่าวตั้งโต๊ะเทนเดอร์ราคาสูงปรี๊ด
TRUE-DTAC วิ่งคึก! รับข่าวตั้งโต๊ะเทนเดอร์ราคาสูงปรี๊ด โดยราคาเสนอซื้อหุ้น TRUE ที่ 5.09 บาท และหุ้น DTAC ที่ 47.76 บาท
TRUE-DTAC วิ่งคึก! รับข่าวตั้งโต๊ะเทนเดอร์ราคาสูงปรี๊ด! โดยราคาเสนอซื้อหุ้น TRUE ที่ 5.09 บาท และหุ้น DTAC ที่ 47.76 บาท
22 พ.ย. 2564

ผู้สื่อข่าวรายงานว่า ณ เวลา 10:00 น. ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE อยู่ที่ระดับ 4.76 บาท บวก 0.44 บาท หรือ 10.19% สูงสุดที่ระดับ 4.84 บาท ต่ำสุดที่ระดับ 4.76 บาท ด้วยมูลค่าการซื้อขาย 1.39 พันล้านบาท
ขณะที่ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ระดับ 45.25 บาท บวก 4 บาท หรือ 9.70% สูงสุดที่ระดับ 46.00 บาท ต่ำสุดที่ระดับ 45.25 บาท ด้วยมูลค่าการซื้อขาย 436.26 ล้านบาท
ทั้งนี้ ราคาหุ้น DTAC และ TRUE ปรับตัวเพิ่มขึ้นแรงตั้งแต่เปิดตลาดรอบเช้า หลังมีความชัดเจนในเรื่องของการควบรวมกิจการ และเตรียมทำคำเสนอซื้อหุ้นในราคาที่สูง
โดย DTAC และ TRUE แจ้งข้อมูลตลาดหลักทรัพย์แห่งประเทศไทย (ตลท.) เช้าวันนี้ว่า มติที่ประชุมคณะกรรมการ เมื่อวันที่ 20 พฤศจิกายน 2564 อนุมัติให้บริษัทฯทำการศึกษาความเป็นไปได้ และดำเนินการตามขั้นตอนที่เกี่ยวข้องกับการควบบริษัท
รวมถึงอนุมัติให้เข้าทำบันทึกความตกลงเบื้องต้นแบบไม่มีผลผูกพันเพื่อบันทึกความประสงค์ของคู่สัญญาในการพิจารณาและศึกษาการรวมธุรกิจระหว่างกันด้วยวิธีการควบบริษัท (Amalgamation)
นอกจากนี้ มีการพิจารณากำหนดอัตราการจัดสรรหุ้น (Swap Ratio) สำหรับการจัดสรรหุ้นใน บริษัทใหม่ที่เกิดจากการควบบริษัท (บริษัทใหม่) ให้แก่ผู้ถือหุ้นของบริษัทฯ ในอัตราส่วน 1 หุ้นเดิมใน TRUE ต่อ 2.40072 หุ้นในบริษัทใหม่ และ 1 หุ้นเดิมใน DTAC ต่อ 24.53775 หุ้นในบริษัทใหม่
พร้อมกันนี้ มติที่ประชุมของทาง TRUE และ DTAC รับทราบจาก บริษัท ซิทริน โกลบอล จํากัด (Citrine Global หรือ “ผู้ทําคําเสนอซื้อ”) ซึ่งเป็นบริษัทร่วมทุน (Joint Venture Company) ระหว่าง บริษัท เจริญโภคภัณฑ์โฮลดิ้ง จํากัด และ Telenor Asia มีความประสงค์ ที่จะทำคําเสนอซื้อหลักทรัพย์ทั้งหมดของบริษัทฯโดยสมัครใจแบบมีเงื่อนไขก่อนการทำคําเสนอซื้อ ในราคาเสนอซื้อหุ้น TRUE ที่ 5.09 บาท และหุ้น DTAC ที่ 47.76 บาท